text: Endnu en mand snydt: Nu må politiet gøre noget
  19 april 2016 kl. 16.11
  Samme svindler har franarret flere borgere i Syd- og Sønderjylland penge. Ofrene mener, at politiet bør tage affære.  
  Flere handlende på Den Blå Avis fra Syd- og Sønderjylland er blevet snydt. I går kunne vi fortælle, at en Ole Schultz fra Fredericia er blevet snydt for over 9500 kroner, da han forsøgte at købe et kamera.  Og nu har endnu et offer meldt sig på banen i svindelsagen.
  Der er tale om en mand fra Esbjerg, der troede, han købte et kiggertsigte til en riffel for godt 3000 kroner. Men han endte lige som i tilfældet fra Fredericia med en lang næse.
  - Jeg troede, jeg gjorde en god handel, det gjorde jeg så bare ikke, siger Bjarne Dyrby til TV SYD.
  Bjarne Dyrby er en del af en lukket gruppe på Facebook, hvor omkring 15 ofre fra hele landet kæmper en fælles kamp for at fælde gerningsmanden - og for at få deres penge tilbage. De har samlet detaljerede oplysninger om den formodede gerningsmand, men svindelnumrene fortsætter. Og nu retter gruppen skytset mod politiet.
  - Vi har alle sammen store frustrationer over, at der ikke sker noget. Vi ved, hvem gerningsmanden er. Derfor forstår jeg ikke, hvorfor politiet ikke kører ud og henter ham, siger Bjarne Dyrby til TV SYD.
  
  